《赠夏侯子美养心居士》
宋代·刘才邵

汉家恢儒成治功，独与三代同高风。当时经术传家者，大小夏侯名誉崇。

邺都雄图方鼎峙，英俊乘时尽风靡。坐使当途基业成，才如伏波能有几。

公家先世不乏人，诗书韬略传清芬。文取贤科武分阃，爽气英姿今尚存。

前人清白今人继，方得家声终不坠。脩身大要在养心，公以自名深有意。

世人但知纵多欲，盈壑填溪不知足。尽取豪华供目前，几人更戒前车覆。

如公此意具真识，不似世人长荆棘。寸田尽著子孙耕，会见庆馀由善积。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。